À tsǝki wi nggun-gangndi mǝnana à nǝ̀ ká gballì amuri ka,
a meali,
sǝ pur aban ká aban mǝnana à kǝ tunǝi ama “Ban kpouloɓamuru” ka.
Nǝ kun Ibǝru ka,
à tunǝ banì ama,
“Golgota.”
Àkǝ̀ banì sǝ à gballì Yesu amur nggun-gangndi.
À gballì aɓea ɓwana ɓari gbal andǝ Yesu,
mwashat ata bui mǝli sǝ ɓe ka ata bui mǝnggare,
sǝ Yesu na aɓa ɓalǝu.
Bilatus gilǝgir arǝ gbǝlang kpamgbang sǝ tsǝa à gballì arǝ nggun-gangndi amur Yesu.
Cau mǝnana gilǝ ka nda,
“Yesu Ɓwa Nazarat,
Murǝm Mala Amǝ Yahudi.”
Ban mǝnana à gballì Yesu kam ngga,
sau nǝ la ɗang,
aɓwana pas ɓal mǝnia yì gir à gilǝì ka,
acemǝnana à gilǝì nǝ kun mala amǝ Ibǝru,
andǝ kun mala amǝ Latin,
andǝ kun mala amǝ Gǝrik.
Sǝ agbani pǝris wari aban Bilatus à kya banggi wi ama,
“Kǝa gilǝ ama,
‘Yì ka,
nda Murǝm mala amǝ Yahudi’ ɗang.
Ɓoaro male ka à nǝ̀ gilǝ ama,
‘Ɓwa mǝnia ka bangŋa ama,
yì nda Murǝm mala amǝ Yahudi.’ ”
Bilatus nyesǝia wia ama,
“Awo!
Gir mǝnana ǝn gilǝna ka dumǝna anggo.”
Anzǝm mǝnana asoje gballìna Yesu amur nggun-gangndi ka,
à pwan agir-nggurǝi à gauwia banì ine,
sǝ koya soje ka twal banì mwashat.
Sǝ nggea-daura male mǝnana à te nǝ nggurbyau mwashat kunkpakǝri pa a rǝì raka,
à twali gbal.
Pǝlǝa à nea rǝia ama,
“Ɓǝ̀ sǝm ngga na ama sǝm nǝ̀ sanggi daura man ɗang,
a kun mani ka ɓǝ̀ sǝm kocàca amuri,
ɓwa mǝnana li ka ɓǝ̀ twali.”
Mǝnia yì gir ka yi pa anggo ace mǝnana ɓǝ̀ lumsǝ cau mala Ɓakuli mǝnana bangŋa ama,
“À gakia rǝia adaura mem
sǝ à kocàca ace
nggea-daura mem.”
Mǝnia ka nda gir mǝnana asoje pe ka.
Nggea Yesu,
andǝ mǝ'eam ngge mǝmɓwame,
andǝ Maryamu mālá Kilobas,
andǝ Maryamu Ɓwa Magdala ka,
à ndaban came tu aban nggun-gangndi mǝnana à gballì Yesu amuri ka.
Yesu sǝn ngge andǝ ɓe lagga male mǝnana earkiyi ace raka aban came abanì;
pǝlǝa banggi ngge ama,
“Nnâ,
munio nia ka.”
Sǝ ne mǝnia yì lagga male ka ama,
“We ka,
nggo nia ka.”
Twal a pwari mǝno ka,
mǝnia yì lagga mala Yesu ka,
um nǝ nggea Yesu a ɓala male.
Yesu sǝlǝna ama ado ka agir mǝnana kat Ɓakuli turi ɓǝ̀ yi pea ka,
malǝna pea,
sǝ ace mǝnana ɓǝ̀ cau mala Malǝmce mala Ɓakuli ɓǝ̀ lumsǝ ka,
bangŋa ama,
“Ən nggǝ ok mǝsamur.”
Kwar nakam abanì,
mǝnana lumsǝ nǝ mùr ɓǝlanggun anap mǝhangŋe ka,
pǝlǝa asoje par soso aɓalǝi sǝ à loasǝi a kun gara à tsǝki wi a kuni ɓǝ̀ nu.
Lang Yesu sonzǝ mur anap nì ka,
na ama,
“Malǝna!”
Pǝlǝa dili muri sǝ pa yilǝmi.
Pwari mǝno ka pwari gilǝrǝu na acemǝnana ɓǝ̀ ban fana ka pwari Sabbat na.
Sǝ aɓwana-mǝgule mala amǝ Yahudi ka à pà nǝ̀ earce ɓǝa lú ueo akano aban gyare amur anggun-gangndi,
ɓǝa bwal ɓe pwari mǝno kǝ yiu ka ɗang.
Ace mani ka à banggi Bilatus ama,
ɓǝ̀ earia wia ɓǝa ɓunggi akusǝ aɓwana mana à gballia amur anggun-gangndi ka.
À earce pe anggo ace mǝnana ɓǝa wu tu à nǝ̀ sulǝ nggūrǝia a nzali.
À zǝmbǝa anggo acemǝnana mǝnia yì pwari Sabbat ka,
pwari mǝfele na aban amǝ Yahudi,
sǝ ɗǝm ngga pwari mǝgule na acemǝnana yi karǝ nǝ Pwari Lamsan ngga.
Asoje pǝlǝa à wario à kya ɓunggi akusǝ aɓwana mǝnana à gballia a bu mǝli andǝ bu mǝnggare mala Yesu ka.
Lang à yiu aban Yesu ka,
à sǝni ka Yesu angŋa dǝmbǝa wuna,
sǝ à ɗeki,
a ɓunggi akusǝi ɗang.
Sǝa ma,
mwashat aɓalǝ amǝnia yì asoje ka,
zuɓi Yesu a nkanggari nǝ kaɗa,
kara nkila andǝ mur puro aban sukkio.
Ɓwa mǝnana sǝn mǝnia yì gir ka,
nda bang ce ka,
sǝ cau mǝnana na ka mǝsǝcau na,
ace mǝnana wun gbal ka ɓǝ̀ wu ak ce sǝ ɓǝ̀ wu pa ɓamur wun.
Mǝnia yì gir ka pa anggo ace mǝnana ɓǝ̀ lumsǝ cau mala Ɓakuli mǝnana à gilǝì aɓa Malǝmce ama,
“À pà nǝ̀ ɓun mu kǝ bare ɗang.”
Sǝ ɓe ban ɗǝm aɓa Malǝmce mala Ɓakuli bangŋa ama,
“Aɓwana nǝ̀ sǝn ɓwa mǝnana à zuɓi nǝ kaɗa ka.”